নকশাল–মাওবাদী বিদ্রোহ

**নকশাল–মাওবাদী বিদ্রোহ** হলো বামপন্থী চরমপন্থী গোষ্ঠীগুলির দ্বারা পরিচালিত সংঘাত, যারা মাওবাদী রাজনৈতিক আদর্শ অনুসরণ করে এবং ভারত সরকারের বিরুদ্ধে গ্রামীণ গণযুদ্ধ করার দাবি করে। এই বিদ্রোহ ১৯৬৭ সালের নকশালবাড়ি অভ্যুত্থান এবং পরবর্তীকালে ভারতের কমিউনিস্ট পার্টি (মার্ক্সবাদী) থেকে বিভেদের মাধ্যমে শুরু হয়েছিল, যার ফলে একটি মার্ক্সবাদী–লেনিনবাদী উপদল গঠিত হয় যা পরে ছোট ছোট গোষ্ঠীতে বিভক্ত হয়ে পড়ে। ১৯৬৭, বেআইনি কার্যকলাপ (প্রতিরোধ) আইনের অধীনে সন্ত্রাসী সংগঠন হিসাবে ঘোষিত, নকশালবাদীদের সশস্ত্র শাখা, পিপলস লিবারেশন গেরিলা আর্মি, ২০০০-এর দশক থেকে ৪,০০০-এর বেশি বেসামরিক নাগরিক এবং ২,৫০০-এর বেশি নিরাপত্তা কর্মীর মৃত্যুর জন্য দায়ী।
সরকারের জনকল্যাণমুখী অবকাঠামো উন্নয়ন এবং বিদ্রোহ-বিরোধী প্রচেষ্টার কারণে, নকশালদের প্রভাবাধীন অঞ্চল – মধ্য ও পূর্ব ভারতের লাল করিডোর, ২০০০-এর দশকের শেষের দিকে প্রায় ১৮০টি জেলা থেকে নাটকীয়ভাবে সঙ্কুচিত হয়ে ২০২৫ সালের মধ্যে মাত্র ১২টি জেলায় এসে দাঁড়িয়েছে। ২০১৫ থেকে ২০২৫ সালের মধ্যে ১০,০০০ জনেরও বেশি বিদ্রোহী আত্মসমর্পণ করেছে।

## ইতিহাস

### গঠন ও প্রাথমিককাল (১৯৬০-এর দশকের শেষার্ধ থেকে ১৯৭০-এর দশক পর্যন্ত)

১৯৬৭ সালে, চারু মজুমদার, কানু সান্যাল ও জঙ্গল সাঁওতালের নেতৃত্বে ভারতের কমিউনিস্ট পার্টি (মার্ক্সবাদী)-এর একটি গোষ্ঠী, যারা "শিলিগুড়ি গোষ্ঠী" নামে পরিচিত ছিল, তাঁরা চীনা সাম্যবাদী বিপ্লবের অনুকরণে ভারতেও সশস্ত্র গণযুদ্ধ শুরু করার পক্ষপাতী ছিলেন। এই আন্দোলনের তাত্ত্বিক ভিত্তি গড়ে ওঠে মজুমদার রচিত ঐতিহাসিক আটটি দলিলের মাধ্যমে, যা পরে নকশাল আন্দোলনের সূচনা করে। ​এই সময় সিপিআই(এম) পশ্চিমবঙ্গে জোট সরকারে শরিক দল ছিল। মজুমদার আশা করেছিলেন যে তাঁর দলের ভূমিমন্ত্রী হরেকৃষ্ণ কোঙারের মতো প্রভাবশালী নেতারা তাঁর বিদ্রোহের ধারণাকে সমর্থন করবেন, কারণ কোণার নিজেও আগে "জমিদারি প্রথা উচ্ছেদ দলের কর্মসূচির মূল অংশ" বলে সমর্থন জানিয়েছিলেন। তবে, দলের মূল নেতৃত্ব সশস্ত্র অভ্যুত্থানের এই পথকে অনুমোদন করেনি। এর ফলস্বরূপ, শিলিগুড়ি গোষ্ঠীর সমর্থকদের সাথে দলের গুরুতর অভ্যন্তরীণ সংঘাত শুরু হয়।

১৯৬৭ সালের মার্চে, কয়েকজন কৃষক-শ্রমিক এক জোতদারের কাছ থেকে কিছু জমি জোর করে দখল করে নেয়। ১৯৬৭ সালের মে মাসে, শিলিগুড়ি কিষান সভা, যার সভাপতি ছিলেন জঙ্গল সাঁওতাল, তারা কানু সান্যাল দ্বারা শুরু করা এই আন্দোলনকে সমর্থন জানায় এবং ভূমিহীনদের মধ্যে জমি পুনর্বণ্টনের জন্য সশস্ত্র সংগ্রাম গ্রহণের প্রস্তুতি ঘোষণা করে। প্রজাস্বত্ব আইন অনুযায়ী আদালতের রায়ের মাধ্যমে জমি পাওয়া একজন আদিবাসী ভাগচাষিকে পূর্ববর্তী জমিদারের লোকেরা আক্রমণ করলে, পশ্চিমবঙ্গের নকশালবাড়িতে ​এই গোষ্ঠী সশস্ত্র সংগ্রামের ডাক দেয়। পুলিশ ঘটনাস্থলে পৌঁছালে, জঙ্গল সাঁওতালের নেতৃত্বে থাকা একটি দল পুলিশের ওপর অতর্কিত হামলা চালায়। সেই সংঘর্ষে একজন পুলিশ ইন্সপেক্টর সহ মোট ১১ জন নিহত হয়। এরপর, ১৯৬৭ সালের নভেম্বর মাসে, সুশীতল রায়চৌধুরীর নেতৃত্বে একটি গোষ্ঠী কমিউনিস্ট বিপ্লবীদের সর্বভারতীয় সমন্বয় কমিটি (AICCCR) গঠন করে।

এই বিদ্রোহের ফলস্বরূপ, ১৯৬৯ সালের এপ্রিলে কানু সান্যাল কলকাতার একটি জনসভায় ভারতের কমিউনিস্ট পার্টি (মার্কসবাদী-লেনিনবাদী) বা সি.পি.আই. (এম.এল.) গঠনের কথা ঘোষণা করেন। এই ঘটনা উড়িষ্যা, মধ্যপ্রদেশ, অন্ধ্রপ্রদেশ ও কেরালার মতো অন্যান্য রাজ্যেও অনুরূপ আন্দোলন সৃষ্টিতে অনুপ্রেরণা জোগায়। ১৯৭১ সালে, সত্যনারায়ণ সিং নেতৃত্বের বিরুদ্ধে বিদ্রোহ করেন এবং সি.পি.আই. (এম.এল.) দলটিকে বিভক্ত করে একটি পৃথক অস্থায়ী কমিটি গঠন করেন। নকশালরা কলকাতার ছাত্রগোষ্ঠীর মধ্যে থাকা উগ্রপন্থী অংশগুলির মধ্যে দ্রুত প্রভাব বিস্তার করতে শুরু করে। ছাত্ররা স্কুল-কলেজ ছেড়ে নকশালদের সাথে যোগ দিতে শুরু করে এবং চারু মজুমদার ঘোষণা করেন যে বিপ্লবী যুদ্ধ শুধুমাত্র পূর্বের মতো গ্রামাঞ্চলেই সীমাবদ্ধ থাকবে না, বরং তা এখন সর্বত্র এবং স্বতঃস্ফূর্তভাবে ঘটবে। তিনি "খতম করার নীতি" ঘোষণা করেন এবং নির্দেশ দেন যে জমিদার, ব্যবসায়ী, শিক্ষক, পুলিশ আধিকারিক, রাজনীতিবিদ প্রমুখ স্বতন্ত্র "শ্রেণি-শত্রুদের" হত্যা করতে হবে।

নকশাল কার্যকলাপের পরিপ্রেক্ষিতে পশ্চিমবঙ্গ সরকার তাদের বিরুদ্ধে বিভিন্ন প্রতিরোধমূলক ও দমনার্থক কৌশল গ্রহণ করে। নকশাল বিদ্রোহীদের সঙ্গে পশ্চিমবঙ্গ পুলিশ ও সিপিআই(এম) কর্মীদের একাধিক সংঘর্ষ ঘটে। চারু মজুমদারের বিচারবহির্ভূত হত্যার আহ্বানে সাধারণ মানুষের সমর্থন না থাকায়, নকশালপন্থীরা রাজ্য সরকারের বিরুদ্ধে মানবাধিকার হরণের অভিযোগ তোলে। এর উত্তরে সরকার দাবি করে যে, "রাজ্য কার্যত একটি গৃহযুদ্ধের পরিস্থিতির মোকাবিলা করছে, এবং এ অবস্থায় গণতান্ত্রিক শিষ্টাচারের কোনও স্থান নেই; বিশেষত যখন প্রতিপক্ষ গণতন্ত্র ও সভ্যতার নিয়মাবলীর মধ্যে থেকে লড়াই করছে না"। কেন্দ্রীয় সরকারের সহযোগিতায়, ভারতের সামরিক বাহিনীর অন্তর্গত আধাসামরিক বাহিনীর সহায়তায় অপারেশন স্টিপলচেজ চালু করা হয়; এই সামরিক অভিযানের ফলে বহু সন্দেহভাজন নকশাল ও তাদের ক্যাডার, এমনকি শীর্ষস্থানীয় নেতাদেরও হত্যা অথবা কারাবন্দী করা হয়। ১৯৭২ সালের জুলাই মাসে পশ্চিমবঙ্গ পুলিশ চারু মজুমদারকে গ্রেপ্তার করে এবং তিনি পরবর্তীতে পুলিশ হেফাজতেই মৃত্যুবরণ করেন। তাঁর মৃত্যুর পর সিপিআই(এমএল) আরও বিভক্ত হয়ে পড়ে; মহাদেব মুখার্জী গোষ্ঠী এবং সিপিআই(এমএল) লিবারেশন সহ একাধিক নতুন উপদলের উদ্ভব ঘটে। ১৯৭৩ সালের মধ্যে নকশাল আন্দোলনের প্রধান নেতাগণ হয় নিহত হন, নয়তো গ্রেপ্তার হন। বাহ্যিক দমননীতি ও অভ্যন্তরীণ ঐক্য রক্ষায় ব্যর্থতার সম্মিলিত ফলে আন্দোলনটি চরম গোষ্ঠীদ্বন্দ্বে পর্যবসিত হয় এবং মূল দলটি ভেঙে ৪০টিরও বেশি ক্ষুদ্র, স্বতন্ত্র গোষ্ঠীতে বিভক্ত হয়ে পড়ে।

### পরবর্তী বিস্তার ও সরকারি পদক্ষেপ (১৯৮০-এর দশক থেকে ১৯৯০-এর দশকের শেষার্ধ)

১৯৭০-এর দশকের শেষার্ধে নকশালবাদ ভারতের অন্যান্য রাজ্যেও প্রসার লাভ করতে শুরু করে। বিদ্রোহের প্রথম পর্যায়টি ব্যর্থতার মধ্য দিয়ে শেষ হলেও আন্দোলনটি পুরোপুরি স্তিমিত হয়নি। ১৯৮০-এর দশকের শুরুতে দক্ষিণ ভারতে নকশাল বিদ্রোহ পুনরায় উত্থিত হয়। কোন্ডাপল্লী সীতারামাইয়া ১৯৮০ সালের ২২ এপ্রিল ভারতের কমিউনিস্ট পার্টি (মার্ক্সবাদী-লেনিনবাদী) জনযুদ্ধ প্রতিষ্ঠা করেন, যা সাধারণত পিপলস ওয়ার গ্রুপ (PWG) নামে পরিচিত ছিল। সীতারামাইয়া আক্রমণ পরিচালনায় আরও কার্যকর সাংগঠনিক কাঠামো প্রতিষ্ঠার চেষ্টা করেন এবং চারু মজুমদারের তত্ত্ব ও নীতিসমূহ অনুসরণ করেন। বিদ্রোহীরা জমিদারদের অপহরণ করে তাদের অপরাধ স্বীকার করতে, গ্রামবাসীদের কাছে ক্ষমা চাইতে এবং জোরপূর্বক আদায় করা অর্থ ফেরত দিতে বাধ্য করত। ১৯৮০-এর দশকের প্রথমার্ধে তারা অন্ধ্রপ্রদেশ–ওড়িশা সীমান্ত অঞ্চলে একটি শক্ত ঘাঁটি ও নিরাপদ আশ্রয়স্থল প্রতিষ্ঠা করে।

১৯৮৫ সালে নকশালপন্থীরা পুলিশ বাহিনীর ওপর অতর্কিত আক্রমণ শুরু করে এবং অন্ধ্রপ্রদেশের ওয়ারঙ্গল জেলার সাব–ইন্সপেক্টর এন ইয়াদাগিরি রেড্ডিকে হত্যা করে। এর প্রতিক্রিয়ায় অন্ধ্রপ্রদেশ সরকার গ্রেহাউন্ডস নামে একটি বিশেষ টাস্ক ফোর্স গঠন করে।
অন্ধ্রপ্রদেশ ও ওড়িশার সরকার উভয়ই বিভিন্ন বিদ্রোহদমনমূল কৌশল গ্রহণ করে বিদ্রোহ দমনে তৎপর হয়। রাজ্য সরকারগুলো এমন বিশেষ আইন প্রণয়ন করে যা পুলিশকে নকশাল ক্যাডার, যোদ্ধা ও সন্দেহভাজন সমর্থকদের গ্রেপ্তার ও আটক করার অতিরিক্ত ক্ষমতা প্রদান করে।  সরকার অতিরিক্ত কেন্দ্রীয় আধাসামরিক বাহিনী মোতায়েন করে, যুবসমাজকে নকশাল প্রভাবমুক্ত রাখার উদ্দেশ্যে বিভিন্ন সংগঠন গড়ে তোলে এবং আত্মসমর্পণকারীদের জন্য পুনর্বাসন কর্মসূচি চালু করে।
১৯৯০-এর দশকে বিহারে একাধিক গণহত্যার ঘটনা ঘটে, যেখানে মাওবাদীরা ভূমিহার জমিদার সম্প্রদায়ের সদস্যদের হত্যা করে। এর প্রতিক্রিয়ায় ভূমিহার সম্প্রদায়ও নিজস্ব স্থানিকবাহিনী (মিলিশিয়া) গঠন করে পাল্টা সহিংসতায় লিপ্ত হয়।

### বিদ্রোহের চরম পর্যায় (২০০০-এর দশক)
২০০০ সালের ২ ডিসেম্বর মাওবাদীদের সশস্ত্র শাখা পিপলস লিবারেশন গেরিলা আর্মি (PLGA) গঠিত হয়, যা মূলত ছোট আগ্নেয়াস্ত্র দ্বারা সজ্জিত ছিল। ২০০৩ সালের ১ অক্টোবর নকশালরা তৎকালীন অন্ধ্রপ্রদেশের মুখ্যমন্ত্রী এন চন্দ্রবাবু নাইডুর তিরুমালা যাত্রাপথে তাঁর কনভয়ের ওপর হামলা চালায়, এতে মুখ্যমন্ত্রী আহত হন। এর প্রতিক্রিয়ায় অন্ধ্রপ্রদেশ সরকার দ্রুত তাদের পুলিশ বাহিনীর আধুনিকীকরণ এবং বিদ্রোহ দমনে প্রযুক্তিগত ও কার্যক্ষম সামর্থ্য বৃদ্ধির উদ্যোগ গ্রহণ করে। ওই বছরেই প্রায় ২৪৬ জন বিদ্রোহী নিহত হয়।
২০০৪ সালের সেপ্টেম্বরে পিপলস ওয়ার গ্রুপ (জনযুদ্ধ) ও ভারতের মাওবাদী কমিউনিস্ট কেন্দ্র একত্রিত হয়ে ভারতের কমিউনিস্ট পার্টি (মাওবাদী) গঠন করে। ২০০৫ সালের জানুয়ারিতে বন্দী-মুক্তির দাবি ও ভূমি পুনর্বণ্টনে সরকারের সম্মতি না থাকায় অন্ধ্রপ্রদেশ সরকার এবং মাওবাদীদের মধ্যে চলমান শান্তি আলোচনা ব্যর্থ হয়। পরবর্তীতে, ২০০৫ সালের অগাস্টে অন্ধ্রপ্রদেশ সরকার সিপিআই (মাওবাদী) ও এর সহযোগী সংগঠনসমূহকে নিষিদ্ধ ঘোষণা করে এবং সন্দেহভাজন সদস্য ও সমর্থকদের গ্রেপ্তার করতে শুরু করে।

মাওবাদীরা বিভিন্ন রাজ্যের সরকারি স্থাপনায় ধারাবাহিক আক্রমণ চালায়। তারা জেলখানায় হামলা চালিয়ে বন্দীদের মুক্ত করে এবং সরকারি অস্ত্রাগার থেকে অস্ত্র লুট করে। তারা মাওবাদ-বিরোধী আন্দোলনকারীদের ওপর আক্রমণ করে, জিম্মি করে ও বিরোধী ব্যক্তিদের হত্যা করে। স্বয়ংক্রিয় আগ্নেয়াস্ত্র এবং তাৎক্ষণিক উদ্ভাবিত বোমা ব্যবহার করে পুলিশ ও নিরাপত্তা বাহিনীর সদস্যদের লক্ষ্য করে অতর্কিত হামলা চালায়।
২০০৭ সালে মাওবাদীরা ঝাড়খণ্ডে সংসদ সদস্য সুনীল মাহতোকে এবং অন্ধ্রপ্রদেশে একজন স্থানীয় রাজনৈতিক নেতাকে হত্যা করে। তারা বিশেষ অর্থনৈতিক অঞ্চল প্রকল্পের বিরুদ্ধে স্থানীয় আন্দোলনেও সক্রিয় ছিল; এবং মাওবাদ-বিরোধী স্থানিকবাহিনীর সঙ্গে যুক্ত আদিবাসী যুবকদের হত্যা করে। ২০০৮ সালে ওড়িশায় নকশাল হামলা তীব্রতর হয়ে ওঠে, যার ফলে নিরাপত্তা বাহিনীর একাধিক প্রাণহানি ঘটে। ২০০৫ থেকে ২০০৮ সাল পর্যন্ত এই সংঘাতে প্রতিবছর গড়ে প্রায় ৭০০ জন নিহত হন।

২০০৯ এবং ২০১০ সালের মধ্যে সংঘাত চরম পর্যায়ে পৌঁছায়, এবং এ দুই বছর ছিল সবচেয়ে প্রাণঘাতী; প্রতি বছরই ১,০০০-এর বেশি হতাহতের ঘটনা ঘটে। এর প্রেক্ষিতে ভারত সরকার নকশালপন্থী শক্তিকে মোকাবিলা ও জনগণের সমর্থন দুর্বল করার লক্ষ্যে সমন্বিত কর্মপরিকল্পনা নামে একটি দেশব্যাপী উদ্যোগ গ্রহণ করে। এ পরিকল্পনায় প্রভাবিত অঞ্চলে তৃণমূল পর্যায়ে অর্থনৈতিক উন্নয়ন প্রকল্পের জন্য অর্থায়ন ও নকশাল প্রভাব নিয়ন্ত্রণে বিশেষ পুলিশ তহবিল বৃদ্ধির ব্যবস্থা অন্তর্ভুক্ত ছিল।

### পাল্টা পদক্ষেপ ও পতন (২০১০ থেকে ২০২০)

২০০৯ সালে ভারত সরকার অপারেশন গ্রিন হান্ট সাংকেতিক নামে একটি ব্যাপক সামরিক অভিযান শুরু করে। এই অভিযানের লক্ষ্য ছিল নকশাল বিদ্রোহী দমন এবং প্রভাবিত এলাকাগুলোতে শান্তি ফিরিয়ে আনা। পরিকল্পনা অনুযায়ী, দুই বছরের মধ্যে প্রায় ৫০,০০০ সৈন্য মোতায়েন করা হওয়ার কথা ছিল। মাওবাদীরা অভিযানে অংশ নেওয়া নিরাপত্তা বাহিনীর ওপর বড় ধরনের হামলা চালায়; এর মধ্যে শিলদা ক্যাম্প হামলা, দান্তেওয়াড়া অ্যামবুশ ও ২০১০ সালের দান্তেওয়াড়া বাস বোমা হামলা উল্লেখ্য। তারা সরকারকে সহায়তাকারী হিসেবে সন্দেহভাজন ও জনসাধারণের অবকাঠামো নির্মাণের সাথে জড়িত ব্যক্তিদেরও হত্যা করেছিল। নকশালরা ভারতের বিভিন্ন রাজ্যে গুলি ও বোমা-হামলাসহ ধারাবাহিক আক্রমণ চালায়, যার জবাবে নিরাপত্তা বাহিনীও পাল্টা অভিযান পরিচালনা করে। ট্রেন লাইনচ্যুত করার ক্ষেত্রেও নকশালদের সংশ্লিষ্টতা ছিল বলে সন্দেহ করা হয়।

২০১০-এর দশকের শুরুর দিকে কর্ণাটককে নকশাল-প্রভাবিত রাজ্যের তালিকা থেকে বাদ দেওয়া হয়। মধ্যপ্রদেশ সরকার দাবি করে যে রাজ্যে নকশাল বিদ্রোহ কমে এসেছে, এবং এই সাফল্যের কৃতিত্ব হিসেবে গ্রামীণ উন্নয়ন প্রকল্পগুলোর কথা উল্লেখ করে। ২০১১ সালের জুলাই মাসে কেন্দ্রীয় সরকার জানায় যে নকশাল-আক্রান্ত জেলার সংখ্যা কমে নয়টি রাজ্যের ৮৩-তে দাঁড়িয়েছে। এ সময়ে নিরাপত্তা বাহিনী বহু জ্যেষ্ঠ মাওবাদী নেতাকে হত্যা করে ও বহু নেতাকে গ্রেপ্তার করে। ২০১২ সালের শুরুর দিকে নকশালরা তাদের আটক ক্যাডারদের মুক্তির চাপ সৃষ্টি করতে ওড়িশায় বিদেশী নাগরিক এবং একজন বিধানসভার সদস্যকে অপহরণ করে।
২০১৩ সালের মে মাসে ছত্তিশগড়ে নকশাল হামলায় প্রাক্তন রাজ্যমন্ত্রী মহেন্দ্র কর্মা এবং ছত্তিশগড় কংগ্রেস সভাপতি নন্দ কুমার প্যাটেল সহ ২৪ জন ভারতীয় জাতীয় কংগ্রেস নেতা নিহত হন।
২০১০-এর দশকের শেষার্ধে মাওবাদীরা ২০১৪ সালের ছত্তিশগড় হামলা, ২০১৭ সুকমা হামলা ও ২০১৮ সুকমা হামলার মতো পরিকল্পিত আক্রমণ চালিয়ে যায়, যদিও নিরাপত্তা বাহিনীও কার্যকর জবাব দিতে সক্ষম হয়। দশকের শেষার্ধে চলা একাধিক বন্দুকযুদ্ধে ১,০০০-এরও বেশি মাওবাদী নিহত হয়। ২০১৮ সালের সেপ্টেম্বরে নকশালরা আরাকু উপত্যকায় অন্ধ্রপ্রদেশ বিধানসভার সদস্য কিদারি সর্বেশ্বর রাও এবং প্রাক্তন বিধায়ক সিভেরি সোমাকে হত্যা করে। ২০১৯ সালে কেরালা পুলিশ রাজ্য থেকে মাওবাদী উপস্থিতি প্রায় নির্মূল করে।

### বর্তমান পরিস্থিতি (২০২০-এর দশক – বর্তমান)
২০২০-এর দশকেও নিরাপত্তা কর্মী এবং সাধারণ মানুষের ওপর বিক্ষিপ্ত হামলা অব্যাহত রয়েছে, যেমন ২০২১ সুকমা–বিজাপুর হামলা এবং ২০২৩ দান্তেওয়াড়া বিস্ফোরণ। একইসঙ্গে দমনমূলক অভিযানগুলিও আরও জোরদার হয়, যার ফলে বহু বিদ্রোহী নেতা নিহত অথবা আটক হন। ২০০০-এর দশকের শেষার্ধে যে ১৮০টি জেলা নকশাল-প্রভাবিত ছিল, ২০২১ সালে সেই সংখ্যা কমে প্রায় ৭০-এ এসে দাঁড়ায়, যার মধ্যে মাত্র ২৫টিই গভীরভাবে ক্ষতিগ্রস্ত। যদিও তেলেঙ্গানা, পশ্চিমবঙ্গ ও মধ্যপ্রদেশের কিছু অঞ্চলে নকশাল কার্যকলাপে বিক্ষিপ্ত বৃদ্ধি ঘটেছে, তবে ২০২৪ সালে নিরাপত্তা বাহিনীর সন্ত্রাসবিরোধী অভিযানের প্রবলতা বৃদ্ধির ফলে মাওবাদী কার্যকলাপ তুলনামূলকভাবে হ্রাস পায়। ২০২৪ কাঙ্কের সংঘর্ষ এবং অবুঝমাড় অঞ্চলের অভিযানে মাওবাদীদের ব্যাপক মানবসম্পদ ও অস্ত্রশস্ত্রের ক্ষতি হয়। ২০২৫ সালে বিজাপুর জেলায় একটি আইইডি বিস্ফোরণে ৯ জন নিহত হন।
২০২৫ সালের ১৪ মে ভারত ঘোষণা করে যে অপারেশন ব্ল্যাক ফরেস্ট (অপারেশন কাগার) নামে ২১ দিনের একটি অভিযানে ৩১ জন বিদ্রোহী নিহত হয়েছে। স্বরাষ্ট্রমন্ত্রী জানান, ছত্তিশগড়-তেলেঙ্গানা সীমান্তের অন্যতম শেষ গুরুত্বপূর্ণ নকশাল ঘাঁটি কারেগুট্টা (কুর্রাগুত্তালু) পাহাড়ে পরিচালিত এই অভিযানটি নকশাল দমনের ইতিহাসে অন্যতম বৃহৎ অভিযান। ড্রোন ও হেলিকপ্টারের সহায়তায় পরিচালিত এই অভিযানে ২০,০০০–এরও বেশি নিরাপত্তা সদস্য অংশ নেয়। অভিযানটির লক্ষ্য ছিল পিপলস লিবারেশন গেরিলা আর্মির ব্যাটালিয়ন ১-এর সহস্রাধিক যোদ্ধা, পাশাপাশি মাওবাদী দণ্ডকারণ্য ও তেলেঙ্গানা কমিটির সদস্যদের দমন করা। অভিযানের সময় একটি মাইন বিস্ফোরণে তিনজন গ্রেহাউন্ডস কমান্ডো নিহত হন। অবুঝমাড় বনাঞ্চল ও বস্তার জেলার দক্ষিণ-পূর্ব অঞ্চলেও অন্যান্য নকশালবিরোধী অভিযান চলতে থাকে। ২১ মে নাম্বালা কেশব রাও ওরফে বাসবরাজু ২৬ জন নকশালের সাথে নিহত হন। ভারতীয় নিরাপত্তা সংস্থা তার মৃত্যুকে সাম্প্রতিক ইতিহাসে "মাওবাদী বিদ্রোহের ওপর অন্যতম চূড়ান্ত আঘাত" হিসেবে অভিহিত করেছে। তিনি ২০১৮ সালের সুকমা আইইডি হামলা, ২০১৯ সালের গড়চিরোলি ল্যান্ডমাইন বিস্ফোরণ এবং ২০২৫ সালের বিজাপুর আইইডি হামলার পরিকল্পনাকারী বলেও জানা যায়।
২০২৫ সালের অগাস্টে অপারেশন কাগারের পরেও নকশালরা সশস্ত্র প্রতিরোধ চালিয়ে যায়। ২৯ জুলাই সুকমায় একটি আইইডি বিস্ফোরণে তিনজন নিরাপত্তা কর্মী আহত হন এবং মাওবাদীরা ঝাড়খণ্ড-ওড়িশা সীমান্তে করমপাড়া ও রেংদার মধ্যবর্তী রেললাইন উড়িয়ে দেয়।

## লাল করিডোর - মাওবাদী চরমপন্থী প্রভাবিত ভৌগোলিক অঞ্চল

মাওবাদীদের প্রভাবাধীন এলাকাকে লাল করিডোর বলা হয়। ভারতে বামপন্থী চরমপন্থা সম্পর্কিত মোট ঘটনার ৮৫% এই অত্যন্ত প্রভাবিত জেলাগুলিতেই ঘটে থাকে।

### ২০১০ পর্যন্ত: চরম বিস্তার

২০০০–এর দশকের শেষার্ধে প্রায়  এলাকাজুড়ে প্রায় ১৮০টি জেলায় বিস্তৃত হয়ে বিদ্রোহটি চরম পর্যায়ে পৌঁছেছিল। এরপর থেকে তবে তারপর থেকে এর তীব্রতা কমতে শুরু করেছে।

### ২০১০ পরবর্তী: ধারাবাহিক পতন

ভারতের কেন্দ্রীয় ও রাজ্য সরকারগুলির লাগাতার নকশাল দমন অভিযান এবং কৌশলগত পদক্ষেপের ফলস্বরূপ দেশের নকশাল-প্রভাবিত জেলাগুলির সংখ্যায় উল্লেখযোগ্য পতন ঘটেছে। কেন্দ্রীয় সরকারের পরিসংখ্যান অনুযায়ী, ২০১৮ সালে যেখানে ১২৬টি জেলায় নকশাল কার্যকলাপ সক্রিয় ছিল এবং এর মধ্যে ৩৫টি ছিল সর্বাধিক প্রভাবিত, সেখানে ২০২১ সালের মধ্যে সেই সংখ্যা কমে যথাক্রমে ৭০ ও ২৫-এ এসে দাঁড়ায়। এই ধারা বজায় রেখে ২০২৪ সালে প্রভাবিত জেলার সংখ্যা নেমে আসে মাত্র ৩৮-এ। প্রশাসনের দাবি, ২০২৫ সালের এপ্রিল মাস নাগাদ এই সংখ্যা আরও কমে মাত্র ১২টি প্রভাবিত জেলায় সীমিত হবে, যার মধ্যে ৬টি জেলাকে সর্বাধিক প্রভাবিত হিসেবে চিহ্নিত করা হয়েছে। বর্তমানে নকশালদের কার্যকলাপ মূলত দণ্ডকারণ্য অঞ্চল এবং ঝাড়খণ্ড–বিহার–পশ্চিমবঙ্গ সীমান্ত এলাকাতেই সীমিত রয়েছে। উল্লেখযোগ্যভাবে, ২০১৫ থেকে ২০২৫ সালের মধ্যে ১০,০০০-এরও বেশি নকশালপন্থী যোদ্ধা সরকারি নিরাপত্তা বাহিনীর কাছে আত্মসমর্পণ করেছেন।

২০২৫ সালে তিনটি রাজ্যের ছয়টি জেলাকে নকশাল-প্রভাবিত হিসেবে চিহ্নিত করা হয়; যথা মহারাষ্ট্রের গড়চিরোলি, ঝাড়খণ্ডের পশ্চিম সিংভূম, এবং ছত্তিশগড়ের বিজাপুর, কাঙ্কের, নারায়ণপুর ও সুকমা। একই সময়ে চারটি রাজ্যের আরও ছয়টি জেলা, আন্ধ্রপ্রদেশের আলুরি সীতারামরাজু, মধ্যপ্রদেশের বালাঘাট, তেলেঙ্গানার ভদ্রাদ্রী কোঠগুড়ম, এবং ওডিশার কন্ধমাল, কালাহাণ্ডি ও মালকানগিরি নকশাল-প্রভাবিত হিসেবে তালিকাভুক্ত ছিল।

## সরকারের প্রতিক্রিয়া
### রাষ্ট্রীয় নিরাপত্তা হুমকি বিশ্লেষণ

২০১১ সালে তৎকালীন প্রধানমন্ত্রী মনমোহন সিং নকশালদের "দেশের ইতিহাসে সবচেয়ে বড় অভ্যন্তরীণ নিরাপত্তা হুমকি" হিসাবে আখ্যা দেন। তিনি মন্তব্য করেন যে, "উন্নয়নের মাধ্যমে মানুষের মন জয় করাই হল আসল প্রতিকার" এবং সরকার ৬০টি মাওবাদী প্রভাবিত জেলায় উন্নয়নমূলক কাজ জোরদার করার উদ্যোগ নিয়েছে বলে জানান। এরও আগে, ২০১০ সালে তৎকালীন স্বরাষ্ট্র সচিব গোপালকৃষ্ণ পিল্লাই স্বীকার করেছিলেন যে নকশাল-পীড়িত এলাকাগুলোর মানুষের কিছু ন্যায্য অসন্তোষ রয়েছে; বিশেষত খনি ও জলবিদ্যুৎ প্রকল্পের সুফল বণ্টন এবং বনাঞ্চলে তাদের প্রবেশাধিকার নিয়ে। তবে পিল্লাই আরও দাবি করেন, নকশালপন্থীদের চূড়ান্ত লক্ষ্য হলো ভারতে একটি কমিউনিস্ট রাষ্ট্র প্রতিষ্ঠা করা। আর সেই প্রেক্ষিতে সরকার স্পষ্ট জানিয়ে দেয় যে, তারা নকশালদের বিরুদ্ধে সরাসরি মোকাবিলায় প্রস্তুত এবং তাদের দখল করা এলাকা পুনরুদ্ধারে দৃঢ় প্রতিজ্ঞ।

### পরিকাঠামো উন্নয়ন

নকশাল-প্রভাবিত অঞ্চলের উন্নয়নের লক্ষ্যে ভারত সরকার তিনটি প্রকল্প গ্রহণ করে, ***বিশেষ কেন্দ্রীয় সহায়তা'''' (SCA), ***নিরাপত্তা-সম্পর্কিত ব্যয়**' (SRE) ও ***বিশেষ পরিকাঠামো প্রকল্প** (SIS)। ২০২৫ সাল পর্যন্ত প্রাপ্ত তথ্য অনুযায়ী, ২০১৪–১৫ সালের পর নকশাল-প্রভাবিত অঞ্চলে গৃহীত ১০ হাজারের বেশি উন্নয়ন প্রকল্পের মধ্যে প্রায় ৮৫ শতাংশই সম্পন্ন হয়েছে। সম্পন্ন প্রকল্পগুলোর মধ্যে উল্লেখযোগ্য হল:

* সড়ক: পরিকল্পিত র মধ্যে  সড়ক তৈরি হয়েছে।
* টেলিযোগাযোগ: পরিকল্পিত ১০,৫০৫টি [[মোবাইল ফোন]] টাওয়ারের মধ্যে ৭,৭৬৮টি চালু করা হয়েছে।
* আর্থিক অন্তর্ভুক্তিকরণ:১,২৩৬টি ব্যাঙ্ক শাখার পরিকল্পনার মধ্যে ১,০০৭টি শাখা খোলা হয়েছে, ১,০৭৭টি এটিএম-এর পরিকল্পনার মধ্যে ৯৩৭টি এটিএম চালু করা হয়েছে, এবং ৫,৭৩১টি নতুন [[ডাকঘর]] আর্থিক পরিষেবা প্রদান করা শুরু করেছে।
* শিক্ষা: অনুমোদিত ২৩৪টি [[একলব্য আদর্শ আবাসিক বিদ্যালয়|একলব্য আদর্শ আবাসিক বিদ্যালয়ের]] মধ্যে ১৭৯টি চালু হয়েছে। এছাড়া ৪৬টি শিল্প প্রশিক্ষণ কেন্দ্র (ITI) ও ৪৯টি দক্ষতা উন্নয়ন কেন্দ্র (SDC) চালু করা হয়েছে।
* বিভিন্ন রাজ্য সরকারও স্থানীয় উন্নয়নে উদ্যোগ নিয়েছে। [[মধ্যপ্রদেশ সরকার]] ২৩,১১৩টি মহিলা [[স্বনির্ভর সংস্থাসমূহের তালিকা|স্বনির্ভর গোষ্ঠীকে]] সহায়তা দিয়েছে, যা ২ লক্ষ ৭৪ হাজার পরিবারের উন্নয়নে প্রভাব ফেলেছে। পাশাপাশি ১৮টি শিল্প স্থাপন করা হয়েছে, যেখানে প্রায় ৪,০০০ জনের কর্মসংস্থান হবে। সরকার আদিবাসীদের ঋণ মকুব করেছে এবং জমির মালিকানার অধিকার সংক্রান্ত নথি প্রদান করেছে।
* নিরাপত্তা পরিকাঠামো: নকশাল-প্রবণ এলাকায় ৬২১টি সুরক্ষিত নিরাপত্তা ক্যাম্প ও থানার স্থাপনা সম্পন্ন হয়েছে।

=== বিদ্রোহ বিরোধী স্থানিকবাহিনী ও নজরদারি গোষ্ঠী ===

১৯৯০-এর দশকের শেষার্ধ থেকে মাওবাদী সংঘাত মোকাবিলায় ভারত সরকারের প্রত্যক্ষ বা পরোক্ষ সমর্থনে বেশ কিছু সশস্ত্র বিদ্রোহ-বিরোধী নজরদারি গোষ্ঠী গড়ে ওঠে। এর মধ্যে ছত্তিশগড়ে [[সালওয়া জুড়ুম]] ছিল সবচেয়ে আলোচিত; স্থানীয় আদিবাসী যুবকদের নিয়ে গঠিত এই দলটি ২০০৫ সালে এলাকায় চলমান সহিংসতা প্রতিহত করার লক্ষ্যেই [[ছত্তিশগড় সরকার|ছত্তিশগড় সরকারের]] সমর্থন ও প্রশিক্ষণ লাভ করে। অন্ধ্রপ্রদেশ সহ অন্যান্য রাজ্যেও বিভিন্ন আধা-সামরিক নজরদারি সংগঠনের উত্থান ঘটে। এদের মধ্যে কয়েকটি সংগঠনের বিরুদ্ধে [[ব্যক্তিস্বাধীনতা]] কর্মীদের ওপর বিচারবহির্ভূত হত্যাকাণ্ডের অভিযোগ তোলা হয়। ইনস্টিটিউট অফ পিস অ্যান্ড কনফ্লিক্ট স্টাডিজ জানায়, নকশাল গোষ্ঠীগুলি যেমন বিভিন্ন কাজে শিশুদের নিয়োগ করত এবং বিপদের মুখে ঠেলে দিত, সলওয়া জুড়ুম ও সরকারি নিরাপত্তা বাহিনীকে সহায়তাকারী বিশেষ পুলিশ আধিকারিকদের বিরুদ্ধেও ঠিক একইরকম অভিযোগ ওঠে। তবে, [[ভারতের সর্বোচ্চ আদালত|ভারতের সর্বোচ্চ আদালতের]] নির্দেশে গঠিত [[ভারতের রাষ্ট্রীয় মানবাধিকার কমিশন|জাতীয় মানবাধিকার কমিশনের]] একটি তথ্য-অনুসন্ধান কমিটি এই অভিযোগগুলি খারিজ করে জানায় যে, সলওয়া জুড়ুম হলো মাওবাদীদের নির্যাতনের বিরুদ্ধে স্থানীয় আদিবাসীদের স্বতঃস্ফূর্ত প্রতিক্রিয়া।

২০১১ সালের ৫ জুলাই ভারতের সর্বোচ্চ আদালত সলওয়া জুড়ুমমসহ এ ধরনের স্থানিকবাহিনীকে বেআইনি ও অসাংবিধানিক ঘোষণা করে। আদালত তাদের সংগঠন ভেঙে দেওয়া, সমস্ত অস্ত্র বাজেয়াপ্ত করা এবং মানবাধিকার লঙ্ঘন ও অপরাধমূলক কর্মকাণ্ডের অভিযোগসমূহের সরকারি তদন্তের নির্দেশ দেয়।

== হতাহতের সংখ্যা ==

নকশালবাদীরা নিরাপত্তা বাহিনী, সরকারি কর্মচারী এবং সাধারণ নাগরিকদের লক্ষ্য করে একাধিক হামলা চালিয়েছে, যার ফলে উভয় পক্ষেই প্রাণহানি ঘটেছে। স্থানীয় জনবসতির ওপর নিয়ন্ত্রণ প্রতিষ্ঠার উদ্দেশ্যে মাওবাদীরা বহু ক্ষেত্রে [[ক্যাংগারু আদালত]] বসিয়েছে, যেখানে তাৎক্ষণিকভাবে বিচার করে মৃত্যুদণ্ড, মারধর কিংবা নির্বাসনের মতো শাস্তি কার্যকর করা হয়েছে।




==জনপ্রিয় সংস্কৃতিতে==

===বই===

* *Maoism in India: Reincarnation of Ultra-Left Wing Extremism in the Twenty-First Century* (ভারতে মাওবাদ: একবিংশ শতাব্দীতে চরম বামপন্থী উগ্রবাদের পুনর্জন্ম)। ২০০৯ সালে বিদ্যুত চক্রবর্তী ও রজত কুমার কুজুর রচিত এই বইটি মাওবাদী আন্দোলনের তাত্ত্বিক দিকগুলি নিয়ে আলোচনা করে এবং দর্শায় যে, ত্রুটিপূর্ণ উন্নয়ন পরিকল্পনার কারণে কীভাবে প্রান্তিক জনগোষ্ঠীর বঞ্চনা এতে প্রতিফলিত হয়েছে।
* *The Naxal Threat: Causes, State Response and Consequences* (নকশাল হুমকি: কারণ, রাষ্ট্রের প্রতিক্রিয়া ও পরিণতি) (২০১১), ভি আর রাঘবন সম্পাদিত এই গ্রন্থটি নকশাল আন্দোলন নিয়ে আয়োজিত এক কর্মশালার গবেষণাপত্রসমূহ সংকলিত করে। বইটিতে আন্দোলনের সামাজিক–রাজনৈতিক ও অর্থনৈতিক দিক এবং রাষ্ট্রের প্রতিক্রিয়া বিশদভাবে পর্যালোচনা করা হয়েছে।

===চলচ্চিত্র===

* *চক্রব্যূহ হলো ২০১২ সালের একটি হিন্দি চলচ্চিত্র, যা নন্দীঘাট নামের একটি কাল্পনিক গ্রামে নকশাল বিদ্রোহের প্রেক্ষাপটে তৈরি।
* *[[রজন মামলা|কাট্টু বিতাচবর]]*  হলো ২০১৮ সালের একটি মালয়ালম চলচ্চিত্র, যা জরুরি অবস্থার সময়ের নকশাল আন্দোলন ও গণ-অভ্যুত্থান, পুলিশি নৃশংসতা, উরুত্তাল, কক্কায়াম নির্যাতন শিবির এবং বিখ্যাত রাজন মামলার উল্লেখ করে, যাকে নকশাল সন্ত্রাসী হিসেবে মিথ্যাভাবে গ্রেপ্তার করা হয়েছিল।
* *[[বস্তার: দ্য নকশাল স্টোরি]]* হলো ২০২৪ সালের একটি হিন্দি চলচ্চিত্র, যা ছত্রত্তিশগড়ের বস্তার জেলার নকশাল বিদ্রোহের উপর ভিত্তি করে তৈরি।

## আরও দেখুন

* ভারতে সন্ত্রাসবাদ
** ভারতের বিচ্ছিন্নতাবাদী আন্দোলন
** নকশাল-মাওবাদী বিদ্রোহের সময়রেখা
** ভারতে সন্ত্রাসী ঘটনাসমূহ
** নকশালবাদ
* অন্যান্য
** ভারতের কমিউনিস্ট দলসমূহ
** নেপালের গৃহযুদ্ধ
** বাংলাদেশে মাওবাদী বিদ্রোহ

## তথ্যসূত্র

## আরও পড়ুন
* 
* Mukherjee, Shivaji (2021). *[https://books.google.com/books?id=h9_lzQEACAAJ Colonial Institutions and Civil War: Indirect Rule and Maoist Insurgency in India]*. Cambridge University Press.
* 
* 
* Verghese, A. (2016). "" *Modern Asian Studies*, 50(5), 1619–1644.

## বহিঃসংযোগ
* ভারতে নকশাল বিদ্রোহ, CivilServiceIndia.com.
* ভারতে নকশাল-মাওবাদী বিদ্রোহে হতাহতের উপাত্ত, Institute for Conflict Management (South Asia), SATP.
* ভারতে মাওবাদী সংঘাতের রাজনৈতিক অর্থনীতি: একটি অভিজ্ঞতামূলক বিশ্লেষণ, জোসেফ গোমেজ (২০১২), মাদ্রিদ বিশ্ববিদ্যালয়, স্পেন।
* Hearts and mines: ভারতে মাওবাদী সংঘাতের জেলা-স্তরীয় বিশ্লেষণ , ক্রিস্টিয়ান হোলসচার এট আল।, অসলো বিশ্ববিদ্যালয়, নরওয়ে,.
* সহিংসতার লক্ষ্যবস্তু: ভারতের নকশাল সংঘাতের প্রমাণ অলিভার ভ্যান্ডেন আইন্ডে (২০১৩), প্যারিস স্কুল অব ইকোনমিকস।
* ভারতের নকশাল বিদ্রোহ: দেশীয় বিদ্রোহ দমনে মার্কিন-ভারত নিরাপত্তা সহযোগিতার ইতিহাস, গতিপথ ও প্রভাব লেখক: টমাস এফ লিঞ্চ তৃতীয় - ইনস্টিটিউট ফর ন্যাশনাল স্ট্র্যাটেজিক স্টাডিজ।

## তথ্যসূত্র


বিষয়শ্রেণী:২০০০-এর দশকের সশস্ত্র সংঘাত
বিষয়শ্রেণী:২০শ শতাব্দীতে ভারত
বিষয়শ্রেণী:২১শ শতাব্দীর সশস্ত্র সংঘাত
বিষয়শ্রেণী:ভারতীয় প্রজাতন্ত্রের ইতিহাস
বিষয়শ্রেণী:বিশেষ বাহিনী জড়িত অভিযান
বিষয়শ্রেণী:বিপ্লব-ভিত্তিক গৃহযুদ্ধ
বিষয়শ্রেণী:ভারতে বিদ্রোহ
বিষয়শ্রেণী:বামপন্থী সন্ত্রাসবাদ
বিষয়শ্রেণী:উগ্র বামপন্থী রাজনীতি
বিষয়শ্রেণী:ভারতে উগ্র বামপন্থী রাজনীতি
বিষয়শ্রেণী:ভারতে সন্ত্রাসবাদ
বিষয়শ্রেণী:১৯৭০-এর দশকের সশস্ত্র সংঘাত
বিষয়শ্রেণী:১৯৮০-এর দশকের সশস্ত্র সংঘাত
বিষয়শ্রেণী:১৯৯০-এর দশকের সশস্ত্র সংঘাত
বিষয়শ্রেণী:২০১০-এর দশকের সশস্ত্র সংঘাত
বিষয়শ্রেণী:২০২০-এর দশকের সশস্ত্র সংঘাত
বিষয়শ্রেণী:কমিউনিস্ট অবদমন
বিষয়শ্রেণী:ভারত জড়িত যুদ্ধ
বিষয়শ্রেণী:এশিয়ায় বিদ্রোহ
বিষয়শ্রেণী:ছায়াযুদ্ধ
বিষয়শ্রেণী:বিহারের ইতিহাস (১৯৪৭–বর্তমান)
বিষয়শ্রেণী:ছত্তিশগড়ের ইতিহাস (১৯৪৭–বর্তমান)
বিষয়শ্রেণী:ঝাড়খণ্ডের ইতিহাস (১৯৪৭–বর্তমান)
বিষয়শ্রেণী:মধ্যপ্রদেশের ইতিহাস (১৯৪৭–বর্তমান)
বিষয়শ্রেণী:মহারাষ্ট্রের ইতিহাস (১৯৪৭-বর্তমান)
বিষয়শ্রেণী:পশ্চিমবঙ্গের ইতিহাস (১৯৪৭–বর্তমান))
বিষয়শ্রেণী:অন্ধ্রপ্রদেশের ইতিহাস (১৯৪৭-২০১৪)